ΓΡΑΠΤΗ ΕΡΩΤΗΣΗ E-1686/98

υποβολή: Kirsi Piha (PPE) προς την Επιτροπή

(29 Μαΐου 1998)

Θέμα: Θέση των οργανώσεων των επιχειρηματιών στον κοινωνικό διάλογο

Εκπρόσωποι των οργανώσεων των εργαζομένων και των εργοδοτών συμμετέχουν στον διάλογο που αποβλέπει στην διαμόρφωση της κοινοτικής νομοθεσίας για τον κοινωνικό τομέα. Όσον, όμως, αφορά την απασχόληση στην Ευρώπη, στον τομέα αυτόν οι μικρές και μεσαίες επιχειρήσεις διαδραματίζουν σημαντικότατο ρόλο και, κατά συνέπεια, οι απόψεις τους σχετικά με την ανανέωση της κοινωνικής και της εργατικής νομοθεσίας πρέπει πάντα να λαμβάνονται υπόψη, γεγονός το οποίο, δυστυχώς, συχνά λησμονείται. Είναι εντελώς παράλογο να θεσπίζονται διατάξεις οι οποίες αναμένεται να περιορίσουν και περαιτέρω τις δυνατότητες των επιχειρήσεων να δημιουργούν θέσεις απασχόλησης.

Ποια μέτρα προτίθεται να λάβει η Επιτροπή προκειμένου να διασφαλισθεί η δυνατότητα στις οργανώσεις των ευρωπαίων επιχειρηματιών να συμμετέχουν, στο εξής, επί ίσοις όροις με τους άλλους τρεις εταίρους στον διάλογο;

Απάντηση του κ. Flynn εξ ονόματος της Επιτροπής

(23 Ιουλίου 1998)

Όλες οι οργανώσεις που παρατίθενται στο παράρτημα Ι της ανακοίνωσης της Επιτροπής "Προσαρμογή και ανάπτυξη του κοινωνικού διαλόγου σε κοινοτικό επίπεδο"(1), δικαιούνται πλήρως να συμμετέχουν στους κύριους τομείς του κοινωνικού διαλόγου: ενημέρωση, διαβουλεύσεις και διαπραγματεύσεις. Όσον αφορά τη συμμετοχή στη μόνιμη επιτροπή απασχόλησης, η Ευρωπαϊκή Επιτροπή πρότεινε στο Συμβούλιο να διευρύνει τη συμμετοχή και να περιλάβει την Ένωση των Συνομοσπονδιών της Βιομηχανίας της Ευρωπαϊκής Κοινότητας (UNICE), το Ευρωπαϊκό Συμβούλιο των Δημόσιων Επιχειρήσεων (CEEP), την Ευρωπαϊκή Ένωση Βιοτεχνίας και Μικρομεσαίων Επιχειρήσεων (UEAPME), τη Διασυνδικαλιστική Επιτροπή των Επαγγελματικών Οργανώσεων του Αγροτικού Προσωπικού (COPA), την EUROCOMMERCE, τη Συνομοσπονδία Ευρωπαϊκών Συνδικαλιστικών Οργανώσεων (ETUC) και το Ευρωπαϊκό Κέντρο Εμπορίου (CEC); ώστε να υπάρξει πολιτικός διάλογος με το ενδεικνυόμενο επίπεδο συμμετεχόντων.

Ανάμεσα στις 29 οργανώσεις που ικανοποιούν τα αναγκαία κριτήρια αντιπροσωπευτικότητας, υπάρχουν αρκετές που εκπροσωπούν τις μικρομεσαίες επιχειρήσεις (ΜΜΕ), όπου συμπεριλαμβάνονται η UEAPME, η UNICCE, η EUROCOMMERCE και η COPA. Όλες αυτές οι οργανώσεις έχουν τη δυνατότητα να διαπραγματεύονται μέσα στο πλαίσιο της συμφωνίας για την κοινωνική πολιτική που προσαρτάται στη συνθήκη ΕΚ, ή έξω από αυτό. Η Ευρωπαϊκή Επιτροπή υπογραμμίζει στην ανακοίνωση την ανάγκη να υπάρξει σεβασμός της αυτονομίας των κοινωνικών εταίρων όσον αφορά την επιλογή του εταίρου με τον οποίον διαπραγματεύονται και επομένως η Ευρωπαϊκή Επιτροπή δεν μπορεί να αναγκάσει οποιονδήποτε να προσέλθει στο τραπέζι των διαπραγματεύσεων. Αυτή η προσέγγιση επικυρώθηκε πρόσφατα από το Πρωτοδικείο με την απόφασή του της 17ης Ιουλίου 1998 στην υπόθεση Τ-135/96 με την οποία απορρίφθηκε η προσφυγή κατά της οδηγίας περί γονικής άδειας η οποία υπέστη διαπραγμάτευση και εγκρίθηκε σύμφωνα με τη διαδικασία της συμφωνίας για την κοινωνική πολιτική.

Ωστόσο στην παραπάνω ανακοίνωση η Ευρωπαϊκή Επιτροπή και πάλι ενεθάρρυνε τους κοινωνικούς εταίρους να βρουν συμβιβαστική λύση ώστε να εξασφαλιστεί η καλύτερη δυνατή αντιπροσωπευτικότητα των ευρωπαϊκών συμφωνιών. Η Ευρωπαϊκή Επιτροπή γνωρίζει καλά τη σημασία των ΜΜΕ για την απασχόληση και το ρόλο που διαδραματίζουν στη δημιουργία θέσεων εργασίας. Πρέπει να ληφθούν υπόψη τα ενδιαφέροντά τους και οι ευκαιρίες που παρέχουν αυτές.

(1) COM(98)322.